Elektitaj Poemoj de Heinrich Heine/Per masko
Per masko min envolvu lerta mano:
Mi estu ĉifonul'!, por ke friponoj,
En siaj karakteraj maskoj fanfaronaj,
Ne opiniu min samideano.

Malnoblajn vortojn uzas mi pamflete,
Imitas la plebejan vivmanieron
Kaj malkonfesas ĉiujn spritfajrerojn,
Per kiuj dandoj ludas nun kokete.

Jen kia en la maskitaro mi dancadas,
En rond' de kavaliroj, reĝoj stultaj,
Ĉe brak' de arleken', konata de malmultaj.

Per sia ligna glavo ili min ekbatas ...
Jen la spritaĵ'! Ĉar, se mi senmaskiĝus,
La tuta friponaro ekmutiĝus.
Poezio

de:Gieb her die Larv’, ich will mich jetzt maskieren
ru:Дай маску мне! На пёстром маскараде (Гейне; Линдегрен)